สวัสดีค่ะมีอาการตกขาวผิดปกติสีเขียวมามากกว่า 2 เดือนแล้ว ก่อนหน้าเคยตรวจหาเชื้อแบคทีเรียแต่ไม่พบเชื้อ อาการยังไม่ปกติ ต่อมาได้ใช้ยา metronidazole แบบสอด 7 วันไป อาการดีขึ้นในช่วงแรก และกลับมามีสีเขียวอีก มีอาการปวดท้องจี๊ดๆเป็นบางครั้ง ตอนนี้มีอาการปวดจี๊ดบ่อยขึ้น และพบว่ามีตกขาวสีน้ำตาลคล้ายก่อนมีประจำเดือนหลังจากทีเพศสัมพันธ์ ปริมาณไม่มาก แต่ไม่ทราบว่าสัมพันธ์กับโรคติดเชื้อในอุ้งเชิงกรานหรือเกิดจากช่วงก่อนประจำเดือนจะมาคะ เพราะประจำเดือนมาครั้งล่าสุดวันที่ 20 มีนาคมค่ะตอนนี้ไม่สามารถหาได้ เนื่องจากอยู่ต่างประเทศ คลินิคไม่เปิดเลยค่ะ ลำบากมาก แบบนี้ทิ้งไว้จะมีอันตรายหรือมีผลต่อการมีบุตรยากมั้ยคะ ยังต้องการมีบุตรอยู่ค่ะ
สวัสดีค่ะ ตกขาวเป็นสีที่ผิดปกติไปดังที่กล่าวมานั้น อาจจะเกิดมากจากการมีอุ้งเชิงกรานอักเสบและติดเชื้อ ซึ่งภาวะอุ้งเชิงกรานอักเสบนั้นเป็นการติดเชื้อบริเวณระบบสืบพันธุ์ในเพศหญิงที่เกิดที่บริเวณมดลูก ปีกมดลูก และท่อนำไข่ ซึ่งการติดเชื้อนั้นอาจเกิดจากหลายสาเหตุ แต่ส่วนใหญ่มักเกิดจากโรคติดต่อทางเพศสัมพันธ์ เช่น หนองในแท้ หรือหนองในเทียม ซึ่งมักเกิดบริเวณช่องคลอดและปากมดลูก หากปล่อยทิ้งไว้ ไม่ได้รับการรักษาอย่างถูกต้อง อาจทำให้มีการอักเสบเรื้อรัง จนเกิดพังผืดตามมา ส่งผลให้มีบุตรยากตามมาได้ค่ะ สาเหตุอื่นๆเช่นมีช่องคลอดหรือปากมดลูกติดเชื้อธรรมดา หรือมีช่องคลอดระคายเคืองจากการสวนล้างช่องคลอด เป็นต้นโดยหากเป็นโรคติดเชื้อในอุ้งเชิงกราน ควรจะได้รับยาฆ่าเชื้อให้ครบ และติดตามอาการกับสูตินรีแพทย์ว่าหายขาด เพื่อไม่ให้มีผลต่อการมีบุตรต่อไป อาจเป็นภาวะฉุกเฉินถ้ามีไข้สูง ปวดหน่วงท้องน้อยมาก ซึ่งสามารถไปที่ห้องฉุกเฉินได้หากมีอาการดังกล่าวเบื้องต้นงดการมีเพศสัมพันธ์ รับประทานยาแก้ปวดเพื่อบรรเทาอาการได้